**חיים דב לוינסון** (נולד ב-7 באוגוסט 1984) הוא עיתונאי ישראלי, בעל טור ב"הארץ", אורח קבוע במהצד השני עם גיא זהר ובשידורי הזכיינית "קשת", הגיש תוכניות בערוץ הכנסת ובתחנת הרדיו 103FM.

ביוגרפיה
--------

נולד בירושלים למשפחה חרדית שעלתה בשנת 1981 מארצות הברית, ולמד בתלמוד תורה חב"ד בשיכון חב"ד ובתיכון מל"ד בעיר. עבד ככתב במקומון הירושלמי "כל הזמן", ולאחר מכן במקומון ידיעות ירושלים.

בשנת 2004 החל לעבוד ככתב לענייני חרדים ב"ידיעות אחרונות". בשנים 2006–2014 למד באוניברסיטה הפתוחה לימודי תואר ראשון במדעי החברה והרוח ותואר שני בלימודי דמוקרטיה בין-תחומיים.

בשנת 2008 החל לעבוד בעיתון "הארץ", תחילה כרכז כתבים, והחל מיולי 2009 ככתב המסקר את המתנחלים.

במהלך שנות עבודתו ב"הארץ" פרסם מספר תחקירים:

* באוגוסט 2010 חשף כי "התיאטרון הקאמרי", "תיאטרון הבימה" ו"תיאטרון חיפה" יחלו להופיע בהיכל התרבות בעיר אריאל, מה שהוביל לחרם שחקנים על אריאל.
* במרץ 2012 פרסם את סיפורו של עומר אבו ג'ריבאן, שוהה בלתי חוקי מעזה שהושלך בצד הדרך על ידי שני שוטרים והתייבש למוות. השוטרים הורשעו ונידונו ל-21 חודשי מאסר.
* באוקטובר 2014 חשף כי שר הביטחון משה יעלון הורה למנוע מפלסטינים לעלות לאותו אוטובוס עם ישראלים.
* באוגוסט 2015 חשף החלטת ממשלה להעביר סכום מיוחד של 340 מיליון ש"ח, מעבר לתקציבים הרגילים, לפיתוח תשתיות תחבורה ותיירות בהתנחלויות.
* באפריל 2016 פרסם שבליבת הכור הגרעיני בדימונה קיימים 1,537 פגמים, המנוטרים באופן קבע.

בנובמבר 2016 פסק בית משפט השלום בירושלים שעל "הארץ" לשלם פיצוי בסך 20,000 ש"ח וכן הוצאות משפט לתושב קריית ארבע, משום שבכתבה מאת לוינסון נטען שהוא שימש סוכן שב"כ. בנוסף חויב העיתון לפרסם תיקון לידיעה. ביוני 2016 מונה לוינסון לכתב הפוליטי, וסיים את עבודתו ככתב לענייני התנחלויות.

ככתב פוליטי פרסם כי נתניהו פעל למנות את מקורבו לשעבר, ארי הרו, ליו"ר חברת החדשות של ערוץ 10. בתחקיר שערך חשף כיצד ח"כ נורית קורן הגישה הצעת חוק לטובת חברה פרטית בשירות לוביסט של הליכוד.

במקביל לעבודתו בעיתון הגיש לוינסון בשנים 2015–2016 תוכנית ברדיו גלי ישראל עם יפעת ארליך. החל מאפריל 2016 הגיש אחת לשבוע עם אראל סג"ל את תוכניתו בגלי צה"ל, ולאחר מעברו של סג"ל לרדיו 103FM הוא שידר עימו שם.

לוינסון משמש כחבר פאנל קבוע בתוכנית "ערב ערב" בתאגיד "כאן", ו"חדשות הבוקר" של קשת בהנחיית ניב רסקין. לצד פעילותו העיתונאית לוינסון מפעיל חשבונות פופולריים עם עשרות אלפי עוקבים ברשתות החברתיות פייסבוק וטוויטר. הוא מופיע תדיר ב"הצינור" בערוץ 13 בעקבות דברים שפרסם בפייסבוק. לוינסון הרבה לפרסם בטוויטר ציוצים סאטיריים, ובפרט גרסאות סאטיריות של שער "ישראל היום". פעמים אחדות הכניס מידע לא ראוי לערכים בוויקיפדיה העברית ופרסם ציוץ על כך.

במאי 2018 נקלע למאבק משפטי מול היחצ"ן רני רהב. לוינסון פרסם בטוויטר תמונה של מכונית, לטענתו מכוניתו של רהב, חונה באדום-לבן, וכינה אותו "חזיר חניה". רהב הגיש נגדו תביעת לשון הרע על סך 100,000 ש"ח, ואליה השיב לוינסון בתביעת דיבה עקב דברי רהב שהוא מסובך בחובות והיה מעורב באלימות במערכת "הארץ". במאי 2021 פסק בית המשפט כי בגין דברי רהב אודות החובות, עליו לשלם פיצוי בגובה 27,500 ש"ח ללוינסון. בנוסף, מאחר שהמכונית המצולמת לא הייתה של רהב, ומאחר שלוינסון לא בדק את הפרסום, לא עומדת לו הגנת "אמת דיברתי" בלשון הרע. בית המשפט פסק פיצוי לרהב בסך של 17,500 ש"ח ותוספת בגובה 10,000 ש"ח בגין ציוצים אחרים. הפיצויים של שני הצדדים התקזזו האחד עם השני.

בינואר 2020 פרש לוינסון מהגשת התוכנית עם אראל סגל ברדיו 103fm, ועבר להגיש את התוכנית דקלוינסון בכאן רשת ב לצד ירון דקל ומאוחר יותר לצד עקיבא נוביק במקום עמית סגל ששידר לצד דקל קודם לכן.
ביוני 2022 חזר לשדר תוכנית אקטואליה יומית יחד עם העיתונאי אראל סג"ל בתחנת הרדיו 103fm. באפריל 2023 פוצץ לוינסון את השידור ועזב את האולפן, כאשר בתגובה אמר סג"ל שלא יגיש עמו יותר. מאוחר יותר התנצל לוינסון בפני המאזינים על השפה הגסה שבה השתמש בשידור.

לוינסון שימש כמחליף זמני של בן כספית בהגשת התוכנית ינון מגל ובן כספית ב-103fm.

בינואר 2023 החל להשתתף באופן קבוע בתוכנית האירוח הסאטירית "מה שתגידו" של כאן 11. באותה שנה השתתף יחד עם קובי אריאלי בתוכנית ״המטבח המנצח vip".

בנובמבר 2023 החל להגיש תוכנית לייט-נייט בערוץ 12 יחד עם העיתונאי יאיר שרקי.

ב-25 בפברואר 2024 פורסם כי יחליף את אייל ברקוביץ' בתוכנית אופירה וברקוביץ' וישדר לצד אופירה אסייג בתוכנית משותפת בערוץ 12. התוכנית עלתה לשידור ב-22 במרץ 2024.

לוינסון הוא מבקר חריף של מפעל הפיס אשר לטענתו מרושש את השכבות החלשות.

במהלך מרץ 2024 חשף הקלטות בין מי שהיה ראש לשכת עורכי הדין אפי נווה לבין נשיא בית משפט המחוזי לשעבר איתן אורנשטיין. ההקלטות מראות לכאורה מערכת יחסים בעייתית בין שני הצדדים בנוגע לוועדת האיתור לתפקיד נשיא בית המשפט המחוזי.

ב-9 באפריל 2024 פרסם מאמר שבו קבע "הפסדנו את המלחמה", וייחס את ההפסד להנהגת המדינה ובעיקר לעומד בראשה, בנימין נתניהו.

חיים אישיים
-----------

לוינסון נשוי ואב לשניים. מתגורר בשכונת קריית שלום בתל אביב.

קישורים חיצוניים
----------------

* חיים לוינסון, ברשת החברתית פייסבוק
* חיים לוינסון, ברשת החברתית אקס (טוויטר)
* מאמרי חיים לוינסון, באתר "הארץ"
* חיים לוינסון: את מי מעריצים בני הנוער בהתנחלויות, באתר הארץ, 24 בפברואר 2014
* "נפח הסיקור הפוליטי בישראל הוא חולני, ידיעות שפותחות מהדורות לא עוברות רף של מבזק", באתר וואלה!‏, 30 במאי 2021

הערות שוליים
------------

1. ↑  יצחק טסלר, מי רוצה להיות זמביש?, באתר nrg‏, 24 ביולי 2009
2. ↑  אתר למנויים בלבד חיים לוינסון, את שאהבה נפשי אחזתיו ולא ארפנו, באתר הארץ, 1 באוגוסט 2021
3. ↑  ציוץ של לוינסון מתוך חשבון הטוויטר שלו
4. ↑  ענת קם‏, מי יפנה מאחזים?, באתר וואלה!‏, 22 ביולי 2009
5. ↑  חיים לוינסון, עכבר העיר אונליין, לראשונה הצגות של הבימה והקאמרי יעלו מחוץ לגבולות הקו הירוק, באתר הארץ, 25 באוגוסט 2010
6. ↑  יאיר אלטמן‏, קוצר עונשם של שוטרים שהפקירו פלסטיני למוות, באתר וואלה!‏, 24 בפברואר 2014
7. ↑  אתר למנויים בלבד חיים לוינסון, בצל המשבר עם ארה"ב: יעלון ימנע מפלסטינים לנסוע עם מתנחלים באוטובוס, באתר הארץ, 26 באוקטובר 2014
8. ↑  חיים לוינסון, הממשלה אישרה העברת 340 מיליון שקלים מתקציב המדינה להתנחלויות, באתר הארץ, 6 באוגוסט 2015.
9. ↑  חיים לוינסון, מדענים גילו פגמים בליבת הכור הגרעיני בדימונה, באתר הארץ, 26 באפריל 2016
10. ↑  איתמר ב"ז, "הארץ" יפצה תושב קריית-ארבע שתיאר כסוכן שב"כ, באתר העין השביעית, 17 בנובמבר 2016
11. ↑  איתמר ב"ז, אלמנטים מחשבתיים-רגשיים, באתר העין השביעית, 19 ביולי 2017
12. ↑  נועה פרייס‏, תזוזות ב"הארץ": יותם ברגר ישמש ככתב שטחים; חיים לוינסון יהיה כתב פוליטי, באתר וואלה!‏, 6 ביוני 2016
13. ↑  חיים לוינסון, נתניהו פעל למנות את ארי הרו ליו"ר חדשות 10 כשבלווטניק רכש את הערוץ, באתר הארץ, 11 בספטמבר 2017
14. ↑  אתר למנויים בלבד חיים לוינסון, יהונתן ליס, גלגולה של הצעת חוק: לוביסטים דחפו בשירות חברה מסחרית, הח"כית קידמה, באתר הארץ, 18 בדצמבר 2017
15. ↑  דוגמאות:  

	* ציוץ של לוינסון על פגיעה בערך אטילה שומפלבי
	* ציוץ של לוינסון על פגיעה בערך אלי ציפורי
16. ↑  רני רהב תובע 100 אלף ש' מכתב הארץ שכינה אותו "חזיר חניה", באתר גלובס, 14 במאי 2018
17. ↑  אורן פרסיקו, מה יגידו באיי מרשל, באתר העין השביעית, 29 ביולי 2018
18. ↑  הפיצוי שנפסק לרהב היה מקל יחסית, מאחר שנמצאו תמונות רבות של מכוניתו חונה שלא כחוק
19. ↑  מתן וסרמן, ‏רני רהב נגד חיים לוינסון: התביעות הנגדיות התקבלו, אף צד לא ישלם, באתר מעריב אונליין, 27 במאי 2021
20. ↑  אברהם בלוך, ‏זה האיש שיחליף את עמית סגל בתוכנית 'דקלסגל', באתר "סרוגים", 8 בינואר 2020
21. ↑  פיצוץ בין חיים לוינסון לאראל סג"ל: קללות ונטישת שידור, באתר וואלה!‏, 16 באפריל 2023
22. ↑  גיל משעלי, ‏אחרי הקללות בשידור: חיים לוינסון מתנצל בפני המאזינים, אבל לא בפני אראל סג"ל, באתר ‏מאקו‏, 19 באפריל 2023
23. ↑  ינון מגל נפרד מבן כספית ב-103FM: המחליף המפתיע נחשף, באתר אייס, 15 ביוני 2023
24. ↑  מה שתגידו, באתר כאן 11
25. ↑  תום נחום, קשת 12 בהפתעת ענק: זו התוכנית החדשה שתשודר הערב, באתר אייס, 22 בנובמבר 2023
26. ↑  אתר למנויים בלבד חיים לוינסון, העיר שהפכה לבירת מפעל הפיס, ואלה שנותרו הרחק מאחור. בדיקת "הארץ", באתר הארץ, 1 בנובמבר 2021
27. ↑  אתר למנויים בלבד חיים לוינסון, הפיס מחפש דור חדש של פראיירים, באתר הארץ, 23 בינואר 2022
28. ↑  אתר למנויים בלבד חיים לוינסון, 62% מהכנסות הצ'אנס ב-2021 הגיעו מהשכונות ומהיישובים החלשים, באתר הארץ, 24 במרץ 2022
29. ↑  אתר למנויים בלבד חיים לוינסון, מפעל הפיס שוב זכה בלוטו, באתר הארץ, 1 במאי 2022
30. ↑  אתר למנויים בלבד חיים לוינסון, אסור לומר את זה, אבל אין ברירה: הובסנו. תבוסה מוחלטת, באתר הארץ, 9 באפריל 2024